
Text rozhodnutia
Súd: Krajský súd Bratislava Spisová značka: 17Cb/117/2003 Identifikačné číslo súdneho spisu: 1003898154 Dátum vydania rozhodnutia: 23. 11. 2016 Meno a priezvisko sudcu, VSÚ: JUDr. Tatiana Pastieriková ECLI: ECLI:SK:KSBA:2016:1003898154.24 Uznesenie Krajský súd v Bratislave, v senáte zloženom z predsedníčky senátu JUDr. Tatiany Pastierikovej a členiek JUDr. Eleny Kúšovej a JUDr. Dany Šiffalovičovej, v právnej veci žalobcu: DARTS, spol. s r.o., Košice, Brigádnicka 2, 040 01 Košice, IČO: 36 187 178, proti žalovanému: Centrálny depozitár cenných papierov SR, a.s., ul. 29. augusta 1/A, 814 80 Bratislava, IČO: 31 338 976, zast. BIZOŇ & PARTNERS, s.r.o., Hviezdoslavovo nám. 25, 811 02 Bratislava, za účasti intervenienta 1/ na strane žalovaného: Slovenská republika - Ministerstvo hospodárstva SR, Mierová 19, 827 15 Bratislava, IČO: 00 686 832, zast. Krivak & Co, s.r.o., P.O.BOX 162, Gajova 13, 810 00 Bratislava, a intervenienta 2/ na strane žalovaného: TRANSPETROL, a.s., Šumavská 38, 821 08 Bratislava, IČO: 31 341 977, zast. JUDr. Oliverom Korcom, Záhradnícka 9, 811 07 Bratislava, o zaplatenie 160.728,21 eur s prísl., takto r o z h o d o l : Žalovaný a intervenient 1/ a 2/ majú právo na plnú náhradu trov konania na súde prvej inštancie a právo na náhradu trov odvolacieho konania sp. zn. 1Obo/24/2015. Žalobca nemá právo na náhradu trov odvolacieho konania sp. zn. 1Obo/25/2015. o d ô v o d n e n i e : 1. Uznesením č.k. 1Obo/24/2015-898 zo dňa 28.06.2016 Najvyšší súd SR potvrdil rozsudok Krajského súdu v Bratislave č.k. 17Cb/117/2003-827 zo dňa 16.04.2015, ktorým krajský súd zamietol žalobu žalobcu v celom rozsahu. Najvyšší súd SR zároveň uviedol, že o trovách konania rozhodne krajský súd v samostatnom rozhodnutí o trovách konania. Následne uznesením č.k. 1Obo/25/2015-904 zo dňa 28.06.2016 Najvyšší súd SR zrušil uznesenie Krajského súdu SR č.k. 17Cb/117/2003-831 zo dňa 22.04.2015, ktorým krajský súd žalobcovi uložil povinnosť zaplatiť žalovanému náhradu trov konania vo výške 12.629,15 Eur, vedľajšiemu účastníkovi 1/ náhradu trov konania vo výške 14.453,69 Eur a vedľajšiemu účastníkovi 2/ náhradu trov konania vo výške 5.440,51 Eur. Tiež uviedol, že súd prvej inštancie rozhodne aj o trovách odvolacích konaní Najvyššieho súdu SR sp. zn. 1Obo/24/2015 a 1Obo/25/2015. 2. Súd konštatuje, že rozhodovanie o trovách konania sa po vrátení veci Najvyšším súdom SR riadi právnou úpravou Civilného sporového poriadku č. 160/2015 Z. z. (ďalej ako „CSP“) a je preto povinný postupovať v súlade s § 470 ods. 1 CSP a § 473 CSP, podľa ktorých sa počnúc účinnosťou CSP ruší úprava Občianskeho súdneho poriadku č. 99/1963 Zb. a aj na konania začaté pred účinnosťou CSP sa počnúc dátumom 01.07.2016 vzťahuje aktuálna procesná úprava CSP. 3. Podľa § 262 ods. 1 CSP, o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 4. Podľa § 262 ods. 2 CSP, o výške náhrady trov konania rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 5. Vzhľadom na uvedené krajský súd opätovne rozhodol o nároku na náhradu trov s prihliadnutím na celkový neúspech žalobcu v konaní tak, že úspešný žalovaný, intervenient 1/ a intervenient 2/ majú právo na plnú náhradu trov konania na súde prvej inštancie, ako aj na odvolacom súde sp. zn. 1Obo/24/2012. O výške náhrady trov rozhodne súd po právoplatnosti tohto rozhodnutia. 6. Pokiaľ ide o trovy odvolacieho konania sp. zn. 1Obo/25/2012 (o náhrade trov konania na súde prvej inštancie), v tejto časti bol žalobca úspešný, avšak žiadne trovy mu nevznikli, preto mu súd ich náhradu nepriznal. 7. Toto rozhodnutie bolo členmi senátu prijaté pomerom hlasov 3 : 0 (§ 393 ods. 2 druhá veta CSP). Poučenie: Proti tomuto uzneseniu možno podať odvolanie do 15 dní odo dňa jeho doručenia, dvojmo na Krajskom súde v Bratislave. V odvolaní sa má uviesť, ktorému súdu je určené, kto ho robí, ktorej veci sa týka , čo sleduje, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne a čoho sa odvolateľ domáha. Odvolanie musí byť podpísané a datované, musí byť predložené s potrebným počtom rovnopisov a s prílohami tak, aby jeden rovnopis zostal na súde a aby každá strana dostala jeden rovnopis, inak budú vyhotovené kópie odvolania a jeho príloh na trovy strany podávajúcej odvolanie.

